作者:趙希汰
標題:沁園春
內容:持節浙東，六十年前，紫陽老師。看粟移七郡，功深到處，棠陰一道，民尚思之。心印親傳，雨巖來括，寅歲幸無庚子飢。仁同視，更備存先具，倉積千斯。青州陰德天知。只此事堪為崧嶽祈。與太夫人壽，相看華髮，轉中書令，長著斑衣。歲歲梅花，樽前索笑，霜月先圓兩夜規。稱觴了，報春風千里，班覲龍墀。